
# A Mohácsi Hőszolgáltató Kft. ügyvezetőjétől

## Előterjesztés

**a Képviselő-testület részére**



**Mohács Város távhő rendszerének energetikai korszerűsítése**

2009. december 20-án Társaságunk benyújtotta az Új Magyarország Fejlesztési Terv Környezet és Energia Operatív Program támogatási rendszeréhez ***Mohács Város távhő rendszerének energetikai korszerűsítése*** című pályázatot.

Az Energia Központ Nonprofit Kft a KEOP-5.4.0/09-2010-0013 azonosító jellel regisztrálta 2009. december 22.-én. Pályázatunkat 2011. február 21. nappal befogadták és értékelésre bocsátották .

**2011.szeptember 09.-én a EK Kft. –Energia Központ Nonprofit Kft. vezetője értesítette vállalatunkat , hogy pályázatunk – melynek beruházási költsége : 612.592.000 Ft – 50%-os , azaz 306.296.000 Ft vissza-nemtérítendő támogatást nyert.**

# ELŐZMÉNYEK

A mohácsi távhőrendszer hőforrása 3 db 4,5 MW teljesítményű, földgáztüzelésű LÁNG HLG 7/12 típusú gőzkazánból és két gázmotorból áll.

A távhőrendszerre 32 db hőközpont csatlakozik, melyek egy része több épületet ellátó, úgynevezett szolgáltatói hőközpont.

Az eltelt évtizedekben említésre méltó felújítás nem történt, a távhőellátó rendszer jelenleg nem felel meg az aktuális takarékossági követelményeknek: a teljes távhőellátási rendszerre jellemző, leromlott állagú négyvezetékes (fűtés előre-vissza, használati melegvíz és cirkuláció) szekunder rendszer hőveszteségei, valamint az egyéb megtakarítható ráfordítások egy korszerűnek tekinthető rendszerhez viszonyítva jelentős többlet költség felmerülést okoznak. A távhőtörvény szerint szükséges mérés és szabályozás sem megvalósítható.

# A PROJEKT CÉLJA

A projekt alapvető célja, hogy Mohács távhőfogyasztóinak perspektívikusan olcsóbb és komfortosabb legyen a távhőfelhasználás. Ez a meglévő távhőellátó rendszer meglévő veszteségeinek jelentős arányú csökkentésével, valamint a korszerűsítés által elért egyéb közvetlen költségcsökkentésekkel (pl. villamosenergia költség, karbantartási költség terén, stb.) teljesül oly módon, hogy a teljes rendszer és az egyes épületek szabályozhatóságának javulásával a távhőszolgáltatás minősége, a felhasználók komfort kiszolgálása is javul.

# MŰSZAKI TARTALOM

A projekt Mohács távhőellátó korszerűsítésére irányul:

* rendszerhez csatlakozó szolgáltatói hőközpont szétválasztása, fogyasztói hőközpontok korszerűsítése,
* a legrosszabb állapotú primer vezetékszakaszok cseréje,
* a hőforrás gőzkazánjainak korszerűsítése.

A meglévő szolgáltatói hőközpontok és szekunder távvezetékek megszüntetésre kerülnek.

Az ezekből ellátott épületekbe új, az ellátandó épület hőigényeire méretezett, korszerű, lemezes hőcserélőket tartalmazó, kis helyigényű kompakt kivitelű blokk-hőközpontok kerülnek beépítésre, megfelelően méretezett használati melegvíz (HMV) tárolókkal, szivattyúkkal és egyéb szerelvényekkel.

Az új fogyasztói hőközpontok új vezeték szakaszok kiépítésével csatlakoznak a meglévő primer távhőrendszerhez. Az épületeken kívül elhelyezett új vezetékszakaszok korszerű kis hőveszteségű előreszigetelt, közvetlenül földbe fektethető rendszerrel készülnek, részben a korábbi szekunder vezetékek nyomvonalán, részben a cserére kerülő (elhasználódott vagy nem megfelelő keresztmetszetű) primer vezeték szakaszok nyomvonalán, vagy új nyomvonalon.

Ezekkel a hőközponti és csővezeték építési munkákkal a távhőellátás alapvetően átalakul: a régi, elavult, nagy hőveszteségű szolgáltatói hőközpontok és a más épületekhez ezekből vezető szekunder távvezeték szakaszok megszűnnek.

A meglévő, elavult rossz állapotú fogyasztói hőközpontok korszerűsítése megtörténik.

Az új és a meglévő fogyasztói hőközpontok üzemirányítására és ellenőrzésére, a mért adatok online leolvasására, illetve feldolgozására mikrohullámú jelátvitellel egy korszerű távfelügyeleti rendszer épül ki.

A távfelügyeleti rendszer alkalmas lesz a teljes távhőrendszer felügyeletére, valamint hőközpontok külön-külön történő felügyeletére, ellenőrzésére és távvezérlésére, a hőközpontokba való illetéktelen behatolás jelzésére.

A primer vezetékrendszer számos helyén a csővezetékek igen rossz állapotúak, korrodáltak, számos üzemzavar forrásai, ezért ezek cseréje mindenképpen szükséges.

A hőforrásban található gőzkazánok elavult technológiát képviselnek, rossz hatásfokkal üzemelnek. Gazdaságosabb üzem kialakításához szükséges a kazánok átalakítása forróvíz üzeműre, valamint füstgáz hőhasznosító beépítése.

# VÁRHATÓ EREDMÉNYEK

A tervezett projekt többféle megtakarítást eredményez:

* hőveszteség csökkenés a kiterjedt, nagyrészt négyvezetékes (fűtés és HVM, cirkulációval) leromlott állapotú szekunder vezetékhálózat helyett az új kétvezetékes, kis hőveszteségű előreszigetelt primer vezetékek alkalmazása miatt,
* hőveszteség csökkenése a régi, elavult, nagyméretű hőközpontok helyett korszerű, kompakt, kis hőveszteségű hőközpontok működtetése miatt,
* túlfűtés csökkenés az egyes épületek külön-külön történő szabályozhatósága és a teljes külső köri távhőrendszer távfelügyelettel történő szabályozhatósága miatt,
* villamosenergia felhasználás csökkenés a régi és az új hőközpontok villamosenergia igényének különbözősége miatt,
* tüzelőhőfelhasználás csökkenése a kazánok jobb hatásfoka miatt.
* karbantartási, kezelési ráfordítás csökkenés az új, korszerű berendezések alkalmazása, valamint a távfelügyeleti rendszer által biztosított folyamatos felügyelet és távirányítási lehetőségek bevezetése miatt.
* Az új vezetékek és hőközpontok karbantartási költsége lényegesen alacsonyabb.

# MEGVALÓSÍTÁS

A kivitelezést értelemszerűen a fűtési idényen kívül kell lefolytatni. Várhatóan 2012. áprilisba kezdenénk, és októberben befejeznénk. A kivitelezést a kiválasztott közbeszerzési eljárástól függően egy vagy több közbeszerzési pályázat nyertes kivitelezője végzi. Több különböző kivitelező esetén kiemelt figyelmet kell fordítani a különböző kivitelezők munkájának összehangolására mind az időbeni, mind a műszaki megfelelőségi, felelősségi kapcsolódások tekintetében.

A teljes projekt kivitelezése a területi kiterjedtség, valamint a távhőellátó hálózat különböző részeinek megbontása és a különböző kiegészítő vezetékszakaszok beépítése miatt előre jól átgondolt munkaszervezést, munkatervet igényel. Elsődleges szempont kell legyen a nyári HMV szolgáltatások szüneteltetésének minimalizálása. (A projekt megvalósítása az érintett épületekben mindenképpen néhány órás – néhány napos HMV-ellátási kieséssel jár.).

# PÉNZÜGYI FELTÉTELEK

A beruházást Mohácsi Hőszolgáltató Kft. KEOP pályázati támogatással szeretné megvalósítani. A **beruházási költsége : 612.592.000 Ft – 50%-os , azaz 306.296.000 Ft vissza-nemtérítendő támogatást nyert.**

A KEOP-pályázati feltételeknek megfelelően tehát a pályázó a Mohácsi Hőszolgáltató Kft.-nek kell biztosítani a projekt költségek legkevesebb 50 %-át. Jelenleg a Kft 100 millió Ft lekötött tartalékkal , és 10 millió Ft fejlesztési tartalékkal rendelkezik. Ha az Önkormányzat 200 millió Ft tulajdonosi tőkeemeléssel tud biztosítani MOHÁCS-HŐ Hőszolgáltató Kft. részére , akkor nem kell bankkölcsönt igénybe venni. Amennyiben tulajdoni tőkeemelésre nem kerül sor, úgy hitelfelvételre lesz szükségünk melyhez az Önkormányzat hozzájárulása szükséges.

### H a t á r o z a t i j a v a s l a t

Mohács-Hő Hőszolgáltató Kft a KEOP-5.4.0/09-2010-0013. azonosító jelű **„**Mohács Város távhő rendszerének energetikai korszerűsítése” című pályázat megvalósításához ( melynek beruházási költsége 612.592.000 Ft) 50%-os ,azaz 306.296.000 Ft vissza-nemtérítendő támogatást nyert. 50%-ot azaz 306.296.000 Ft sajáterőt kell biztosítania. A Mohács-Hő Hőszolgáltató Kft. jelenleg 110 millió Ft szabad pénzeszközzel rendelkezik.

Mohács Város Önkormányzata hozzájárul, hogy Mohács-Hő Hőszolgáltató Kft 200 millió Ft bankkölcsönt a beruházás megvalósításához igénybe vegyen.

Felhatalmazza Szekó Józsefné ügyvezetőt a bankkölcsön felvételével kapcsolatos intézkedések megtételére, valamint a beruházás támogatási szerződésének megkötésére, és a kivitelező(k) kiválasztását célzó közbeszerzési eljárás lefolytatására.

Felelős: Szekó Józsefné ügyvezető

Határidő: értelemszerű

Mohács 2011-09-28 Szekó Józsefné