# MOHÁCS VÁROS POLGÁRMESTERÉTŐL

## Előterjesztés

**a Képviselő-testület részére**

**a pályázatokról**

Készítette: Szekó Józsefné fejlesztési osztályvezető-helyettes

**A mohácsi turisztikai térségben helyi turisztikai desztinációs menedzsment szervezet létrehozása DDOP-2.1.3/B-11-2011-0001**

Az Új Széchenyi Terv Gyógyító Magyarország Program támogatási rendszeréhez benyújtott „A mohácsi turisztikai térségben helyi turisztikai desztinációs menedzsment szervezet létrehozása” című pályázat 2011. május 2-án beadásra került, 2011.július 28-án támogatásban részesült, a támogatási szerződést a felek aláírták.

**Projektgazda:** Mohácsi Városszépítő és Városvédő Egyesület

**A projekt rövid összefoglalása:**

A TDM Szervezet legfőbb célja a hagyományokhoz illeszkedő, versenyképes turizmus megerősítése a térségi turizmus szervezeti, programozási, szellemi megalapozása révén. A turisztikai rendszer felállítása érdekében desztinációs menedzsment szervezet felállítására van szükség, amely felméri, számon tartja a vonzerőket, programokat, elvégzi a szükséges összehangolási feladatokat, megszervezi a marketing tevékenységeket és részt vesz az utaztatásban. A TDM Szervezet feladata a térségi turizmus menedzsmentjének kialakítása, és a térség bekapcsolása az országos és lehetőség szerint a nemzetközi turizmus intézményrendszerébe. A térségen és a mikrotérségen belüli turizmusfejlesztésben partneri kapcsolatrendszer kiépítése az önkormányzatok, a vállalkozók és a civil szervezetek között, korszerű kommunikációs és információs rendszer működtetésével, oktatásával. Kiemelt vonzerő a Duna, kultúránk és a bor-gasztronómia, melyet fejlesztési stratégiánk és marketing kommunikációnk középpontjába kívánunk helyezni.

A projekt keretén belül sor kerül a TDM Szervezet működéséhez szükséges front office, illetve back office iroda kialakítására. A front office iroda a már meglévő, számos elismerést kapott Tourinform iroda területén került megtervezésre. A terület belső részén 2 munkahelyet magába foglaló irodajellegű egység, a külső részén ügyfélszolgálati pult kapott helyet. Az előcsarnok jobb oldalán, a szélfogó mellett az ügyfelek pihenőtere lesz kialakítva.

A back office iroda az Önkormányzati Irodaházban kerül kialakításra, mely a Duna parttól néhány száz méterre található. Itt információs iroda, ügyfélszolgálati pult, tárgyaló helyiség, ruhatár, akadálymentes mellékhelyiség kialakítását terveztük.

A projekt keretein belül beszerzésre kerülnek aTDM szervezet szakmai munkavégzéséhez kapcsolódó eszközök (iratszekrények, asztalok, székek, egyéb irodabútorok) valamint hardver és irodai szoftverek. A pályázatban szerepel a térségi TDM szervezettel egyeztetett belföldi promóciós- és marketingtevékenység: többnyelvű kiadványok készítése, a város arculatába illeszkedő táblák kihelyezése, 2 km hosszú sétaúthoz kapcsolódó kisméretű táblák kihelyezése, arculatterv elkészítése, óriásplakátok kihelyezése, kiállítási stand beszerzése. A projekt részét képezi a turisztikai szolgáltatók szemléletformálása, TDM szakmenedzser képzése.

A projekt tervezett összköltsége: 58 823 189 Ft (100 %)

Támogatás: 49 999 710 Ft (84,99%)

Önerő: 8 823 479 Ft (15,01 %)

A projekt megvalósításának tervezett kezdete: 2011. 10. 15.

Várható befejezés: 2013. 10. 15.

**H a t á r o z a t i j a v a s l a t**

### a mohácsi turisztikai térségben helyi turisztikai desztinációs menedzsment szervezet létrehozásához kapcsolódó döntésekről

Mohács Város Önkormányzata

**I.** Megbízza a Mohácsi Városszépítő- és Városvédő Egyesületet a Városházán és a Duna Irodaházban létesítendő front office, illetve back office iroda kialakítására, továbbá a TDM Szervezet létrehozását és öt éves működtetését célozó projekt megvalósításával.

**II.** Ennek érdekében az önkormányzat az Egyesület által a DDOP-2.1.3/B-11-2011-0001 pályázatán elnyert 84,99 % intenzitású 49.999.710 Ft vissza nem térítendő támogatáshoz, a program megvalósítása érdekében szükséges 8.823.479 Ft saját erőt a 2011-2012. és 2013-as év költségvetéséből biztosítja, és a Mohácsi Városszépítő és Városvédő Egyesület rendelkezésére bocsátja.

**III.** Mohács Város Önkormányzata egyetért azzal, hogy a projekt megvalósításához szükséges jelzálogjog a Duna Irodaházra (Mohács, Szabadság u 4-6.) a Dél-Dunántúli Regionális Fejlesztési Tanács javára bejegyzésre kerüljön.

**IV.** A Képviselő-testület felhatalmazza a polgármestert az Egyesülettel kötendő megállapodások, és a jelzálog bejegyzése érdekében szükséges jognyilatkozatok aláírására.

Felelős: Szekó József polgármester

Határidő: 2011.oktober 30.

Mohács, 2011. szeptember 28.

Szekó József